text: [{"text_idx": "#000003", "text": "674: Namni Janaabe biyyeen tayammuma godhee salaatuu danda\u2019aa?"}, {"text_idx": "#000004", "text": "Gaafii: Namni tokko janaabtaan itti jiraatee yoo biyyeen tayammuma godhee salaate salaatni isaa akkami?"}, {"text_idx": "#000005", "text": "Deebisaa: Namni tokko haadha warraatti dabalamee yoo janaabta\u2019e, takkaa manaamaan yoo janaabta\u2019ee, dubartiin ammoo heydii xahaarachuuf, akkasumas dhiiga dayaarraa qulqullaawuu yoo barbaadde, bishaan jiraannaan bishaaniin xahaarachuun dirqama. Bishaan jiraatee qabbanaaf yoo hin dandeenyee ammoo tayammuma godhuun ni danda\u2019ama. Bishaan jiraatee yoo waan itti hoo\u2019ifatu dhabes rakkoo hin qabu. Kun kan eeyyamamu nama dhukkuba qabuu fi lubbuu isaatiif sodaateedha. Haa ta\u2019u malee dhukkuba xixiqqaaf jecha qabbana jedhaa gara tayammumaa deemuun hin barbaachisu. Rabbiin yoo bishaan dhabdan tayammuma godhaa jedhee nuu laaffise. Bishaan dhabuu jechuun mana ofii keessaa qofa dhabuu miti. Ollaa kallattii hundaan jiru, kan kaabaa, kan kibbaa, kan bahaa fi kan dhihaatirraa barbaadanii yoo dhaban gara biyyee deeman. Salaata haala Kanaan salaatan deebisuun dirqamaa miti."}, {"text_idx": "#000006", "text": "Namni janaabta\u2019e salaatuun duratti qaama isaa dhiqatuun dirqama itti ta\u2019a. Yoo bishaan dhabe ykn ammoo bishaan jiraatee lubbuu isaatiif yoo sodaate qofa tayammumni isaaf gaha."}, {"text_idx": "#000007", "text": "Rabbi qur\u2019aana keessatti akkana jedha;"}, {"text_idx": "#000008", "text": "Yaa warra Rabbitti amane, Yoo salaatatti ka\u2019uu feetan, fuula keessan dhiqaa, harka keessan lamaanis ciqilee waliin dhiqaa, mataa keessan bishaaniin tuqaa, Miila keessan lamaanis koomee waliin dhiqaa. Yoo janaabtaa qabaattan, if xahaarsaa. Yoo kanneen dhukkubni isinitti jiru taatan, yoo imaltuu jirtan, takkaa bakka hagdan irraa yoo deebitan, takkaa yoo dhalaa tuyxan, bishaan ittiin dhiqattan yoo hin argannee, biyyee xaahira barbaaddadhaa.... (Maa\u2019idaa 5:6)"}, {"text_idx": "#000009", "text": "Ergamaan Rabbii SAW akkana jedhan, \u201cMuslima tokkoof biyyeen qulqulluun wudu\u2019a isaati, osoo bishaan waggaa kudhaniif dhabelle. Garuu bishaan yoo argate, Rabbii isaa sodaatee qaama isaa bishaan tuqsiisuu qaba. Kanatu isaaf caala\u201d (Al bazaar gabaasee Albaaniin Sahiiha keessatti galmeesse. Sahiih al Jaami\u2019 3861)"}, {"text_idx": "#000010", "text": "Namni janaabtaadhaan ka\u2019ee bishaan osoo jiru qorra sodaate, bishaan san hoo\u2019ifatuu qaba. Osoo hoo\u2019ifatee dhiqatuu danda\u2019u sababaa biraa dhiheeffatuu hin danda\u2019u. Haa ta\u2019u malee bishaan qaama isaa yoo tuqe, hoo\u2019aanis ta\u2019e qabbanaawwaan yoo lubbuu isaatirratti dhiibbaa ka fiduu tayammuma godhuu mirga qaba. Yeroo salaataatu na jala darbe ykn ammoo yeroo hojiititu na jala darbe jechuun tayammuma godhuu hin danda\u2019u. Akkuma qur\u2019aana keessatti ibsame nama dhukkubsatu, nama imaltuu irra jiruu fi nama bishaan hin arganneef tayammumni hayyamame."}, {"text_idx": "#000011", "text": "Namni sababaa quubsaa takkaan maletti osoo bishaaniin dhiqatuu danda\u2019u tayammuma godhee yoo salaate, salaata san deebisuu qabaata. Gabaabumatti namni janaabtaan itti jiraatee dhiqatuu danda\u2019u, dhiqatuun dirqama isaati. Namni bishaan ollaa irraallee argatuu hin dandeenyee fi bishaan mana keessa jiru ammoo kan lubbuu ittiin tursiifatu qofa yoo ta\u2019e tayammuma godhuu mirga qaba. Akkasumas namni dhukkubsate, kan imaltuu irra jirus tayammuma godhuu ni danda\u2019a. Namni sababa qorraatiin dhibee sodaatee fi wanti kun kan mirkanaaye ykn ammoo ajajame yoo ta\u2019e tayammumaan salaatuu ni danda\u2019a."}, {"text_idx": "#000015", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]